Herberts Vasiļjevs - Vikipēdija

# Herberts Vasiļjevs

### Vikipēdijas raksts

Herberts Vasiļjevs

Herberts Vasiļjevs (dzimis 1976. gada 23. maijā Rīgā) ir latviešu hokejists - centra un labās malas uzbrucējs. Viņš ir bijušā Latvijas hokeja izlases trenera un hokejista Haralda Vasiļjeva dēls. Šobrīd spēlē Vācijas spēcīgākās līgas DEL klubā Krēfeldes "Pinguine".

Herberts Vasiļjevs kopā ar tēvu deviņdesmitajos gados devās uz Vāciju, kur jaunais talants spēlēja jauniešu līgās, kamēr tēvs strādāja par treneri. Jau 18 gadu vecumā hokejists debitēja DEL, tomēr 1995. gadā devās spēlēt uz Ziemeļameriku.

Pirmo sezonu Ziemeļamerikā aizvadījis Kanādas junioru līgā OHL, hokejists karjeru turpināja pie NHL sliekšņa, pāris sezonas pavadot AHL un pārmaiņus CoHL (spēlēja ļoti rezultatīvi). Tomēr 1989./1999. gada sezonā visbeidzot hokejists tika izsaukts uz NHL klubu Floridas "Panthers", kur nospēlēja piecas spēles. Ļoti rezultatīvi Herberts nospēlēja Floridas farmklubā AHL Kentuki "Thoroughblades", kur 76 spēlēs guva 76 (28+48) rezultativitātes punktu. Nākamajā sezonā Vasiļjevs nokļuva Atlantas "Thrashers" sistēmā, tomēr arī šajā klubā pirmajā sezonā nospēlēja vien septiņas spēles, kurās guva savus pirmos vārtus NHL. Atlantas "Thrashers" rindās 2000./2001. gada sezona Vasiļjevam bija viena no labākajām karjerā, jo pasaules spēcīgākajā hokeja līgā tika aizvadīta 21 spēle, kurās iespēti 9 (4+5) rezultativitātes punkti. Nākamajā sezonā Vasiļjevs tika aizmainīts uz Vankuveras "Canucks", kur tobrīd spēlēja cits Latvijas hokejists Pēteris Skudra. Šajā komandā Herberts nospēlēja 18 spēles, kurās guva 5 (3+2) punktus. Taču 2002./2003. gada sezona kļuva par lūzuma punktu hokejista karjerā, jo, nesaņemdams ne reizi izsaukumu uz Vankuveru, uzbrucējs visu sezonu nospēlēja farmklubā Manitobas "Moose" un pēcāk izlēma atgriezties Eiropā. Četras sezonas viņš epizodiski aizvadīja pasaules spēcīgākajā hokeja līgā NHL - 51 spēlē gūstot 8 vārtus un izdarot 7 rezultatīvas piespēles. Viņš ir tikai viens trim latviešu spēlētājiem, kas spēlējuši NHL, iepriekš netiekot draftētiem (pārējie divi ir Raitis Ivanāns un Pēteris Skudra).

Vasiļjevam 2003./2004. gada sezonā piedāvāja pievienoties Krievijas Superlīgas klubā Habarovskas "Amur", kuru tobrīd trenēja Latvijas hokeja speciālists Leonīds Beresņevs. Tomēr Vasiļjevam arī šādā līmenī neizdevās būt rezultatīvam un nākamajā sezonā Vasiļjevs atgriezās Vācijā, kur bija uzsācis savas profesionālās hokejista gaitas.

Vispirms Vasiļjevs aizvadīja sezonu Vācijas spēcīgākās līgas DEL klubā Nirnbergas "Ice Tigers", tomēr 2005./2006. gada sezonā pievienojās Krēfeldes "Pinguine" komandai, kuru vienubrīd bija trenējis viņa tēvs. 2006. gada 16. decembrī mačā pret Frankfurtes "Lions" guva 4 vārtus un izdarīja 4 rezultatīvas piespēlēs, kopā gūstot 8 rezultativitātes punktus, kas ir DEL līgas rezultativitātes rekords. 2006./2007. gada sezonā Vasiļjevs kļuva par DEL labāko vārtu guvēju (30 vārti) un 5./7. rezultatīvāko līgas hokejistu ar 51 spēlē gūtajiem 54 (30+24) rezultativitātes punktiem. 2007. gada 13. februārī viņš pagarināja savu līgumu ar Krefeldes klubu uz vēl 3 sezonām.

Latvijas izlases rindās Vasiļjevam neizdevās turpināt klubos iespēto rezultativitāti, jo uzbrucējs, kura noderību uzbrukumā uzsvēra daudzi Latvijas izlases treneri, ilgstoši nespēja gūt savus pirmos vārtus izlases rindās (tikai 2005. gada 11. novembra "Eiropas izaicinājuma kausa" turnīra spēlē pret Poliju tika gūti debijas vārti). Tomēr ar lielisku vārtu guvumu Vasiļjevs atzīmējās Turīnas Olimpiskajās spēlēs, kad mačā pret ASV izlasi spēles 36. minūtē ar metienu vārtu "devītniekā" izvirzīja 3:2 vadībā Latvijas izlasi.

Latvijas izlases sastāvā viņš piedalījies 4 Pasaules čempionātos un 2006. gada Olimpiskajās spēlēs, kā arī vairākos pārbaudes turnīros. 2002. gada Olimpiskajās spēlēs Vasiļjevs nevarēja piedalīties traumas dēļ.

## [izmainīt šo sadaļu] Spēlētāja statistika

Statistika klubos

|  | Regulārā sezona |  | Izslēgšanas spēles
--- | --- | --- | --- | ---
Sezona | Klubs | Līga | GP | G | A | Pts | PIM | GP | G | A | Pts | PIM
1994-95 | Krēfeldes "Pinguine" | DEL | 42 | 4 | 5 | 9 | 24 | 15 | 1 | 4 | 5 | 10
1995-96 | Gilfas "Storm" | OHL | 65 | 34 | 33 | 67 | 63 | 16 | 6 | 13 | 19 | 6
1996-97 | Karolīnas "Monarchs" | AHL | 54 | 13 | 18 | 31 | 30 | -- | -- | -- | -- | --
1996-97 | Portharonas "Border Cats" | CoHL | 3 | 3 | 2 | 5 | 4 | -- | -- | -- | -- | --
1997-98 | "Beast of New Haven" | AHL | 76 | 36 | 30 | 66 | 60 | 3 | 1 | 0 | 1 | 2
1998-99 | Floridas "Panthers" | NHL | 5 | 0 | 0 | 0 | 2 | -- | -- | -- | -- | --
1998-99 | Kentukī "Thoroughblades" | AHL | 76 | 28 | 48 | 76 | 66 | 12 | 2 | 1 | 3 | 4
1999-00 | Atlantas "Thrashers" | NHL | 7 | 1 | 0 | 1 | 4 | -- | -- | -- | -- | --
1999-00 | Orlando "Solar Bears" | IHL | 73 | 25 | 35 | 60 | 60 | 6 | 2 | 2 | 4 | 6
2000-01 | Orlando "Solar Bears" | IHL | 58 | 22 | 26 | 48 | 32 | 12 | 8 | 3 | 11 | 14
2000-01 | Atlantas "Thrashers" | NHL | 21 | 4 | 5 | 9 | 14 | -- | -- | -- | -- | --
2001-02 | Vankūveras "Canucks" | NHL | 18 | 3 | 2 | 5 | 2 | -- | -- | -- | -- | --
2001-02 | Manitobas "Moose" | AHL | 31 | 12 | 14 | 26 | 10 | -- | -- | -- | -- | --
2002-03 | Manitobas "Moose" | AHL | 69 | 10 | 29 | 39 | 30 | 14 | 3 | 5 | 8 | 8
2003-04 | Habarovskas "Amur" | RSL | 37 | 4 | 7 | 11 | 38 | -- | -- | -- | -- | --
2004-05 | Nirnbergas "Ice Tigers" | DEL | 39 | 15 | 23 | 38 | 40 | 6 | 1 | 2 | 3 | 6
2005-06 | Krēfeldes "Pinguine" | DEL | 50 | 24 | 21 | 45 | 67 | 5 | 2 | 3 | 5 | 4
2006-07 | Krēfeldes "Pinguine" | DEL | 51 | 30 | 24 | 54 | 78 | 2 | 1 | 2 | 3 | 0

Statistika Latvijas izlasē

Gads | Izlase | Turnīrs | GP | G | A | Pts | PIM
--- | --- | --- | --- | --- | --- | --- | ---
1998 | Latvija | PČ | 6 | 0 | 2 | 2 | 4
2000 | Latvija | PČ | 1 | 0 | 0 | 0 | 4
2004 | Latvija | PČ | 7 | 0 | 1 | 1 | 0
2005 | Latvija | PČ | 6 | 0 | 0 | 0 | 0
2006 | Latvija | OS | 4 | 1 | 0 | 1 | 4
2006 | Latvija | PČ | 6 | 1 | 0 | 1 | 10

Saturs iegūts no "http://lv.wikipedia.org../../../h/e/r/Herberts_Vasi%C4%BCjevs_f0b7.html"

Kategorijas: Latvijas hokejisti | 1976. gadā dzimušie | Floridas "Panthers" spēlētāji | Atlantas "Thrashers" spēlētāji | Vankūveras "Canucks" spēlētāji

##### Views

- Raksts
- Diskusija
- Pašreizējā versija

##### Meklēt

##### Citās valodās

- Deutsch
- English
- Français
- Hrvatski
- Lietuvių
- Slovenčina